Κεφάλαιο IΙΙ

Οι γραμμές βάσης

    
Ως γραμμή βάσης ορίζεται η αφετηρία μέτρησης των θαλασσίων ζωνών.   Η γραμμή βάσης αποτελεί, περαιτέρω, το διαχωριστικό, θα λέγαμε,  όριο μεταξύ των χωρικών και των εσωτερικών υδάτων. Τα εσωτερικά ύδατα (internal waters) αποτελούν συνακόλουθο θεσμό των γραμμών βάσεως υπό την εξής έννοια: ως εσωτερικά ύδατα ορίζονται τα ύδατα που βρίσκονται εσωτερικά των γραμμών βάσεως, δηλαδή, μεταξύ της φυσικής ακτογραμμής και των γραμμών βάσεως. Η έννοια των εσωτερικών υδάτων περιλαμβάνει, επίσης, τις λίμνες, τα ποτάμια και τις εκβολές τους, τους λιμένες και τους κόλπους. 
   
Είναι ενδιαφέρον ότι ήδη από τις Συνδιασκέψεις της Χάγης το 1930 είχε εξετασθεί το ζήτημα της υιοθετήσεως από τα παράκτια κράτη γραμμών βάσεως,
 καίτοι οι εν λόγω συνδιασκέψεις δεν κατέληξαν, εν τέλει, στην υιοθέτηση σύμβασης σχετικής με το δίκαιο της θάλασσας.
 Το έργο, ωστόσο, αυτών των συνδιασκέψεων αποτέλεσε την πρώτη ύλη της Επιτροπής Διεθνούς Δικαίου που ασχολήθηκε με αυτό τις γραμμές βάσεως στις αρχές του 1950.
 Ενώ, πρέπει να σημειωθεί ότι το αποτέλεσμα του έργου της Επιτροπής Διεθνούς Δικαίου αποτυπώθηκε στη Σύμβαση για την Αιγιαλίτιδα και τη Συνορεύουσα Ζώνη (Territorial Sea and Contiguous Zone) στα άρθρα 3, 11 και 13. Τα άρθρα αυτά που, σύμφωνα με κάποιες απόψεις, κωδικοποίησαν προϋπάρχον εθιμικό δίκαιο πάνω σε αυτό το ζήτημα με μικρές διαφοροποιήσεις, κυρίως, σε θέματα γεωγραφικών ιδιαιτεροτήτων  διατυπώθηκαν εκ νέου στα άρθρα 4, 14 και 16 της Σύμβασης 1982.

   
Όσον αφορά στο ζήτημα της υιοθετήσεως ευθειών γραμμών βάσεως πρέπει να αναφέρουμε ότι η νομολογία του Διεθνούς Δικαστηρίου στην Υπόθεση της Αλιείας μεταξύ Αγγλίας - Νορβηγίας το 1951 ήταν η πρώτη που αναφέρθηκε ρητά σε αυτό το ζήτημα. Πρέπει όμως να επισημάνουμε ότι η προμνησθείσα περίπτωση στην οποία το Διεθνές  Δικαστήριο αποδέχθηκε το δικαίωμα της Νορβηγίας να υιοθετεί γραμμές βάσης δεν αποτελεί μία τυπική περίπτωση παρακτίου κράτους αλλά μία εξαιρετική περίπτωση καθόσον οι ακτές του εν λόγω κράτους είναι πολυσχιδείς και παρουσιάζουν περαιτέρω μεγάλου βάθους εγκολπώσεις. Είναι δε αυτός ακριβώς ο λόγος που το Διεθνές Δικαστήριο παρότι στη συγκεκριμένη υπόθεση αναγνώρισε το δικαίωμα της Νορβηγίας να υιοθετήσει ευθείες γραμμές βάσεως έθεσε, παράλληλα, ένα γενικότερο περιορισμό αναφέροντας τα εξής: « Η οριοθέτηση θαλασσίων περιοχών περιέχει πάντα μία διεθνή διάσταση και δεν εξαρτάται μόνο από τη βούληση του κράτους όπως αυτή εκφράζεται στο εσωτερικό του δίκαιο. Παρόλο που, είναι αλήθεια, ότι η πράξη της οριοθέτησης είναι μία μονομερής ενέργεια, γιατί το παράκτιο κράτος είναι το μόνο αρμόδιο να την αναλάβει, η βασιμότητα της οριοθέτησης αναφορικά με τα τρίτα κράτη εξαρτάται από το διεθνές δίκαιο».
  

     
Αυτή ακριβώς η θέση του Διεθνούς Δικαστηρίου αποτυπώθηκε στη νέα Σύμβαση του Δικαίου της θάλασσας, η οποία όπως θα δούμε αμέσως παρακάτω παραθέτει, εξαντλητικά και όχι ενδεικτικά τις προϋποθέσεις υπό τοις οποίες ένα κράτος μπορεί να κάνει χρήση των ευθειών γραμμών βάσεως. Αυτή η εξαντλητική παράθεση των προϋποθέσεων υπό τις οποίες ένα κράτος μπορεί να υιοθετήσει ευθείες γραμμές βάσεως είναι ευνόητο ότι επιβάλλει την στενή ερμηνεία των διατάξεων του άρθρου 7.  Είναι, κατά συνέπεια, προφανές ότι επουδενί επιτρέπεται η αυθαιρεσία των παρακτίων κρατών με πρόσχημα την κατ’ αρχήν δυνατότητα που παρέχει προς αυτά το διεθνές δίκαιο να προβαίνουν μονομερώς στην υιοθέτηση ευθειών γραμμών βάσης. Η συγκεκριμένη ενέργεια έχει διεθνή χαρακτήρα, προσδιορίζεται με σαφήνεια από το διεθνές δίκαιο και κατ’ επέκταση τυχόν παραβίαση του διεθνούς δικαίου μπορεί αν επισύρει τη διεθνή ευθύνη του παρακτίου κράτους. 

    Η Σύμβαση 1982 προβλέπει αναφέρεται στις εξής τρεις κατηγορίες γραμμών βάσεως: 

· Φυσική ακτογραμμή (normal baseline). Έτσι ορίζεται η γραμμή που ακολουθεί τη φυσική διαμόρφωση των ακτών του ηπειρωτικού κορμού του παράκτιου κράτους καθώς επίσης και των ακτών των νήσων. Για τη μέτρησή της φυσικής ακτογραμμής  λαμβάνεται υπόψη η «γραμμή της κατώτατης ρηχίας όπως αυτή εμφαίνεται στους χάρτες μεγάλης κλίμακας που αναγνωρίζονται επίσημα από το παράκτιο κράτος».
 

·  Ευθείες γραμμές βάσεως (straight baselines). Οι εν λόγω γραμμές «που συνδέουν κατάλληλα σημεία» μπορούν να χρησιμοποιηθούν στην περίπτωση που «η ακτογραμμή παρουσιάζει βαθιές κολπώσεις και οδοντώσεις, ή υπάρχει κατά μήκος της και σε άμεση γειτνίαση με αυτή, συστάδα νησιών».

·  Ευθείες αρχιπελαγικές γραμμές βάσεως (straight archipelagic baselines). Έτσι ονομάζονται οι ευθείες γραμμές βάσεως που μπορούν να σχεδιασθούν από τα αμιγώς αρχιπελαγικά κράτη για να περιλάβουν στο εσωτερικό τους  όλες τις νήσους του αρχιπελαγικού κράτους οριοθετώντας παράλληλα την  επικράτεια του συγκεκριμένου κράτους. Προϋπόθεση της χάραξης αποτελεί «ο λόγος του εμβαδού των υδάτων της περιοχής [που δημιουργείται μετά τη χάραξη] προς το εμβαδόν της ξηράς» ο οποίος θα πρέπει να ευρίσκεται μεταξύ 1προς 1 και 1προς 9.
 

   Τα παράκτια κράτη μπορούν  να υιοθετήσουν ευθείες γραμμές βάσεως στις εξής περιπτώσεις :

· όταν  «η ακτογραμμή παρουσιάζει βαθιές κολπώσεις και οδοντώσεις ή υπάρχει κατά μήκος της ακτογραμμής ή σε άμεση γειτνίαση με αυτή, συστάδα νήσων».

· όταν «η παρουσία δέλτα ποταμού ή άλλων φυσικών συνθηκών» διαμορφώνουν μία «άκρως ασταθή» ακτογραμμή.

· όταν «η χάραξη ευθειών γραμμών βάσης  δεν  αφίσταται κατά τρόπο σημαντικό από την γενική κατεύθυνση της ακτής».

· όταν «δεν χαράσσονται προς ή από σκοπέλους». Εξαιρετικά, στην περίπτωση αυτή, επιτρέπεται η υιοθέτηση ευθειών γραμμών βάσεως όταν φάροι ή παρόμοιες εγκαταστάσεις που βρίσκονται μόνιμα πάνω στην επιφάνεια της θάλασσας έχουν κτισθεί επί αυτών των σκοπέλων ή όταν η χάραξη  ευθειών γραμμών βάσεως προς και από αυτούς τους σκοπέλους έχει αναγνωρισθεί διεθνώς»
.

· όταν, μετά από μακροχρόνια χρήση, έχει «σαφώς καταδειχθεί» η σημασία των δεδομένων γραμμών βάσεως για το παράκτιο κράτος κυρίως από οικονομική άποψη.

· όταν η υιοθέτηση ευθειών γραμμών βάσεως «δεν αποκόπτει τα χωρικά ύδατα άλλου κράτους από την ανοικτή θάλασσα ή την αποκλειστική οικονομική ζώνη».

· όταν  το στόμιο ενός κόλπου έχει άνοιγμα μέχρι 24 ν.μ. στην κατωτάτη ρηχία τότε το παράκτιο κράτος μπορεί με ευθεία γραμμή βάσεως να το «κλείσει».
 
Ας σημειωθεί ότι η Ελλάδα ακολουθεί την ξεπερασμένη πλέον μέθοδο της φυσικής ακτογραμμής  για τη μέτρηση των θαλασσίων ζωνών (normal baselines) και δεν έχει υιοθετήσει ακόμη το σύστημα των  ευθειών γραμμών βάσεως που προβλέπεται περαιτέρω από τη Σύμβαση 1982. Ενώ, χρησιμοποιεί για το ‘κλείσιμο’ των κόλπων ευθείες γραμμές   κόλπους με άνοιγμα στομίου 10 ν.μ. ενώ βάσει της Σύμβασης 1982 δικαιούται ‘κλείσιμο’ μέχρι 24 ν.μ.

Η Τουρκία  με το νόμο 476 του 1964 έχει προχωρήσει στη δυτική ακτογραμμή σε υιοθέτηση ευθειών γραμμών βάσεως που αποκόπτουν την χωρική θάλασσα της Ελλάδος παραβιάζοντας έτσι το άρθρο 7(6) της συμβάσεως, ενώ ‘κλείνει’ τους κόλπους με εύρος 24ν.μ. καίτοι δεν είναι μέρος της Σύμβασης 1982. 

